《邝湛若天风吹夜泉砚为冯丈》
清代·姚燮

昆山玉无色，元星耿天落。古血凝至坚，浮光外寒皭。

袖手怯扪凝，折矩自廉削。度长四寸馀，二寸七分博。

其左铭五言，波磔露秋崿。疑吞太华涛，月雨溅莲鄂。

鸲眼活旁睨，二字镌湛若。下有白文印，乱薤墨云络。

想其抱太贞，岩岩手亲凿。先生得奚自，冰雪与砻错。

忠魂炯未死，披洁隐相托。赏鉴遇知己，幽灵自欢乐。

念昔畸人生，瓣香守谭霍。跨马犯黄幰，茧拇走藤笮。

铜柱风昼腥，鬼门瘴夕恶。酋帅云亸娘，三髻绚𡛓袅。

奇才骇天破，分符拜兵幕。鸡虎肃群排，诸岑受钤缚。

环花草露布，疾毫兔剽掠。讵以馀烟青，倩画绣眉弱。

兹研与焜耀，蟫尾起皴皵。更尽千丸泥，谐雅赤编作。

面吴暨马流，补史徵阙略。踰年还厓门，横海半鲸鳄。

愤弃中书冠，七哀写盘魄。壮怀老磨尽，幅巾殉干镆。

阿鸿洵良冶，翩翩北山鹤。旋以东郊难，毅骨惨薰烁。

青铁锈不润，陨世等烟箨。况时海雪堂，丹碧折楣欂。

藏真蚀脉望，南风断絙索。谁于兵燹地，万难夺云膜。

铁瓮百破碎，片石葆轮廓。辗转三百年，大劫不能铄。

漫歌无完肤，至寿炳嵩洛。万柳围朵山，石经巍秘阁。

岂同愁望乡，蛮楼镇独脚。先生善保藏，毋使鬼神攫。

承之太元函，护以万物橐。时或陈墨琚，霓笺盥手拓。

寸管抉千古，群书恣湔瀹。正气所结纠，蟾泪泫难涸。

欲化杂沓声，天风郁晴壑。莫写述征诗，骚情讽兰药。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。